Søren Ejlersen  Søren Ejlersen (født 29. januar 1967) er en dansk kok. Han har bl.a. arbejdet hos Bo Jacobsen i Restaurationen og hos Erwin Lauterbach på Restaurant Saison i Hellerup. I 1992 var han udsendt som køkkenchef i Den Danske Pavillon på Verdensudstillingen, Expo92, i Sevilla i Spanien. Søren Ejlersen er ansat som næstformand i bestyrelsen og arbejder med innovation og forretningsudvikling i Aarstiderne A/S.  Fra 1992-97 var han selvstændig restauratør, indtil han i 1997 startede Urte-Compagniet sammen med den biodynamiske landmand Heiner Aldinger. Sammen dyrkede de økologiske grøntsager ved Tystrup-Bavelse Søerne på Vestsjælland til en begrænset kundekreds, indtil Søren Ejlersen slog sig sammen med Thomas Harttung fra Barritskov Grøntsagshave og dannede Aarstiderne.  Søren Ejlersen modtog i 2008 Æresprisen ved uddelingen af E-Handelseprisen af FDIH for sit engagement i internetvirksomheden Aarstiderne. Virksomheden har siden 1999 leveret økologisk grønt og frugt samt kød, fisk, brød og kolonialvarer til danske privatkunder og siden 2004 tillige til dele af Sverige. I 2002 startede Søren Ejlersen Det Mobile Skolekøkken, som siden blev til skoleprojektet Haver til Maver, hvis aktiviteter finder sted på Krogerup Avlsgaard i Humlebæk i Aarstidernes regi. Søren Ejlersen er bestyrelsesformand for Haver til Maver. Søren Ejlersen er en efterspurgt medieperson og foredragsholder og har bl.a. medvirket i en række udsendelser i programserien Go’ morgen Danmark på TV 2. Han er desuden medlem af klima- og energiminister Connie Hedegaards klimapanel i 2009., sidder med i Videnspanelet i Københavns Madhus.